कामका लागि युरोप जाने युवाको सङ्ख्या बढ्दो
चितवनका विमल कार्की साइप्रस गएको छ महिना भयो । श्रम स्वीकृति लिएर जानुभएका उहाँ त्यहाँको एउटा ‘प्याकिङ कम्पनी’मा काम गर्नुभयो ।   नेपालबाट जाँदा वैदेशिक रोजगार व्यवसायी (म्यानपावर) कम्पनीलाई करिब साढे चार लाख बुझाएर जानुभएको हो । अहिले उहाँको मासिक ९० हजार रुपियाँ तलब छ । खाने, बस्ने खर्च कम्पनीले नै बेहोर्ने भएकाले उहाँले कमाएको लगभग सबै बचत हुन्छ । उहाँजस्तै गरी पछिल्लो चैत महिनामा मात्रै साइप्रसका लागि ३६२ जनाले श्रम स्वीकृति लिएका छन् । नौ महिनाअगाडि रोमानियामा गएकी मधु अधिकारीको पनि राम्रै कमाइ छ ।
काठमाडौँ, वैशाख १३ गते  । चितवनका विमल कार्की साइप्रस गएको छ महिना भयो । श्रम स्वीकृति लिएर जानुभएका उहाँ त्यहाँको एउटा ‘प्याकिङ कम्पनी’मा काम गर्नुभयो । नेपालबाट जाँदा वैदेशिक रोजगार व्यवसायी (म्यानपावर) कम्पनीलाई करिब साढे चार लाख बुझाएर जानुभएको हो । अहिले उहाँको मासिक ९० हजार रुपियाँ तलब छ । खाने, बस्ने खर्च कम्पनीले नै बेहोर्ने भएकाले उहाँले कमाएको लगभग सबै बचत हुन्छ । उहाँजस्तै गरी पछिल्लो चैत महिनामा मात्रै साइप्रसका लागि ३६२ जनाले श्रम स्वीकृति लिएका छन् । नौ महिनाअगाडि रोमानियामा गएकी मधु अधिकारीको पनि राम्रै कमाइ छ । मासिक ८० हजार तलब बताउने अधिकारीले समयमा तलब दिने भएकाले आफू सन्तुष्ट भएको म्यासेन्जरमार्फत जानकारी गराउनुभयो । वैदेशिक रोजगार विभागका अनुसार गएको चैत महिनामा रोमानियाका लागि एक हजार ४७५ जनाले श्रम स्वीकृति लिएका छन् । रोमानियामा पाँच वर्ष काम गरेपछि आप्रवासी श्रमिकले ‘पीआर’ पाउँछन् । पीआर पाएपछि परिवार लैजान सकिन्छ । आधारभूत अङ्ग्रेजी भाषा जान्नेका लागि रोमानियामा काम गर्न धेरै सहज हुने मधुको अनुभव छ । त्यस्तै तीन वर्ष कतारमा काम गरेर नेपाल फर्किएका अर्जुन ओझा यतिबेला रोमानियामा पुग्नुभएको छ । उहाँ पाँच महिनाअघि त्यहाँ पुग्नुभएको हो । उहाँ त्यहाँ एउटा घरको बगैँचामा काम गर्नुहुन्छ । कमाइ मासिक ७० हजार रुपियाँ छ । पछिल्लो समय युरोप जाने युवाको सङ्ख्या बढ्दो छ । राम्रो कमाइ हुने आसमा एक जनाले सात लाखदेखि १२ लाख रुपियाँसम्म पनि एजेन्ट तथा म्यानपावरलाई बुझाउने गरेको पाइन्छ । युरोप रोजगारी मोहमा कतिपय युवालाई एजेन्टले अलपत्रसमेत पार्ने गरेका घटना बाहिरिरहेका छन् तर जोखिमै मोलेर पनि युवा युरोप पुगिरहेका छन् ।वैदेशिक रोजगार विभागबाट श्रम स्वीकृति लिएर पनि क्रोएसिया, साइप्रस, फ्रान्स, पोल्यान्ड, रोमानियाजस्ता थुप्रै युरोपेली मुलुकमा जाने गरेका छन् । तथ्याङ्कअनुसार गत फागुनमा वैदेशिक रोजगारमा ६१ हजार ४७४ जना गएको देखिन्छ । गत आर्थिक वर्ष क्रोएसियाका लागि पाँच हजार ३४४ जनाले श्रम स्वीकृति लिएका थिए । साइप्रसका लागि चार हजार १८१, फ्रान्सका लागि १६४, माल्टाका लागि एक हजार ९१५, पोल्यान्डका लागि एक हजार ८५५ र रोमानियाका लागि सात हजार ४७५ जनाले श्रम स्वीकृति लिएका थिए । गत वर्ष कुल छ लाख ३० हजारले श्रम स्वीकृति लिएका थिए ।कोभिड महामारीपछि नेपाली रोजगारीका लागि युरोप जाने क्रम बढेको देखिन्छ । श्रम, रोजगार तथा सामाजिक सुरक्षा मन्त्रालयका सहसचिव राजन पोखरेलले युरोपमा नेपाली श्रमिकका लागि राम्रो अवसर भएको बताउनुुभयो । उहाँले पछिल्लो समय युरोपेली देशबाट २० हजार कामदारको माग आएको तर युरोपका सबै देशमा दूतावासमा नभएको हुँदा माग प्रमाणीकरण गरेर पठाउनका लागि अहिलेको अवस्थामा समस्या भएको बताउनुभयो । प्रमाणीकरणलाई सहज बनाउनका लागि निर्देशिका तयार गरेर कानुन मन्त्रालयको राय लिएर परराष्ट्र मन्त्रालयमा पठाइएको आउनेबित्तिकै मन्त्रीपरिषद्मा पठाउने सहसचिव पोखरेलको भनाइ छ । उहाँका अनुसार पछिल्लो पटक युरोपमा आकर्षक तलबमा दक्ष श्रमिकको राम्रो माग छ । पारिश्रमिक र सेवासुविधा पनि राम्रो छ । मुलुकमा भित्रिने विप्रेषण पनि बढ्छ । निर्देशिका स्वीकृति भएर आएपछि युरोपियन मुलुकमा ठूलो सङ्ख्यामा नेपाली श्रमिक पठाउन सरकारले सहजीकरण गर्ने बताउँदै उहाँले सरकारले युरोपका विभिन्न मुलुकसँग श्रम सम्झौता गरेर श्रमिक पठाउने बताउनुुभयो । वैदेशिक रोजगारविज्ञ डा. गणेश गुरुङले सरकारले सहज रूपमा युरोप रोजगारीमा जाने वातावरण सिर्जना गर्न सके भ्रमण भिसामा गएर अवैध रूपमा काम गर्नेको सङ्ख्या पनि घट्ने बताउनुभयो । वैदेशिक रोजगार व्यवसायीले पछिल्लो पटक युरोपमा नेपाली श्रमिकको माग बढेको बताउँदै आएका छन् तर मागपत्र प्रमाणीकरण गरिदिने दूतावासहरू सम्बन्धित मुलुकमा नहुँदा नेपालीले अवसर गुमाउनु परेको गुनासो व्यवसायीको छ । 